গত শুক্রবার দিবাগত রাত নয়টার দিকে রাঙামাটি শহরে বেপরোয়া গতির পুলিশ বহনকারি ভ্যান গাড়ির সাথে মুখোমুখি সংঘর্ষের ঘটনায় গুরুতর আহত হয়ে মৃত্যুর সাথে পাঞ্জা লড়ছে সাদ্দাম হোসেন (২১) নামের এক যুবক। ঘটনার পরপরই প্রাথমিক চিকিৎসা শেষে অবস্থা আশংকাজনক হওয়ায় মাথায় ও পায়ে গুরুতর আঘাতপ্রাপ্ত এই যুবককে চট্টগ্রাম মেডিকেল কলেজ হাসপাতালে স্থানান্তর করা হয়েছে। আহত যুবক সাদ্দাম হোসেন শহরের কাঠাঁলতলী এলাকার সিরাজুল ইসলামের বড় সন্তান। সে রাঙামাটি সরকারি কলেজের প্রথম বর্ষের ছাত্র বলে জানা গেছে। তার পারিবারিক সূত্র জানিয়েছে, চারদিন ধরে চট্টগ্রাম মেডিকেলে, নিভির পর্যবেক্ষণ কেন্দ্রে চিকিৎসাধীন থাকলেও এখনও জ্ঞান ফেরেনি। এরই মধ্যে বেশ কয়েকবার বমি করেছে সে।